b'\n_START_ARTICLE_\nNichifor Crainic\n_START_SECTION_\nBiografie\n_START_PARAGRAPH_\nNichifor Crainic a studiat teologia la Seminarul Central (1904-1912) \xc8\x99i apoi la Facultatea de Teologie (1912-1916) din Bucure\xc8\x99ti. \xc3\x8en perioada facult\xc4\x83\xc8\x9bii a fost c\xc3\xa2nt\xc4\x83re\xc8\x9b la Biserica Zl\xc4\x83tari. Dup\xc4\x83 terminarea studiilor, a dorit s\xc4\x83 devin\xc4\x83 preot al acestei biserici, dar de\xc8\x99i a fost sus\xc8\x9binut de p\xc4\x83rintele Constantin Nazarie, Gala Galaction, Nicolae Iorga \xc8\x99i I.G. Duca, mitropolitul-primat Conon Ar\xc4\x83mescu-Donici a refuzat numirea. Se c\xc4\x83s\xc4\x83tore\xc8\x99te \xc3\xaen acest an cu cumnata bunului s\xc4\x83u prieten, Nicolae B\xc4\x83culescu._NEWLINE_Dup\xc4\x83 intrarea Rom\xc3\xa2niei \xc3\xaen r\xc4\x83zboi cere s\xc4\x83 fie trimis voluntar pe front, dar este refuzat. Cu pu\xc8\x9bin timp \xc3\xaenaintea ocup\xc4\x83rii Capitalei de c\xc4\x83tre trupele Puterilor Centrale este \xc3\xaenrolat \xc8\x99i \xc3\xaencadrat \xc3\xaen Compania II sanitar\xc4\x83. Urmeaz\xc4\x83 refugiul \xc3\xaen Moldova, fiind cantonat \xc3\xaen satul Simila, dup\xc4\x83 care ajunge \xc3\xaen iarna lui 1917 la Ia\xc8\x99i dobor\xc3\xa2t de o dubl\xc4\x83 pneumonie. Dup\xc4\x83 \xc3\xaens\xc4\x83n\xc4\x83to\xc8\x99ire este repartizat soldat sanitar la Spitalul Militar din Ia\xc8\x99i. \xc3\x8en aceast\xc4\x83 perioad\xc4\x83 scrie gratuit \xc3\xaen revista lui Nicolae Iorga, Neamul rom\xc3\xa2nesc._NEWLINE_Dup\xc4\x83 divor\xc8\x9b \xc8\x99i ne\xc3\xaen\xc8\x9belegerile cu noul director al publica\xc8\x9biei Dacia, col. \xc8\x98tefan Z\xc4\x83voianu, \xc3\xaendemnat de Lucian Blaga, pleac\xc4\x83 la Viena. Aici se \xc3\xaenscrie la Facultatea de Filosofie \xc3\xaen anul universitar 1920-1921. \xc3\x8en aceast\xc4\x83 perioad\xc4\x83 o cunoa\xc8\x99te pe Aglae, student\xc4\x83 la medicin\xc4\x83, cu care se c\xc4\x83s\xc4\x83tore\xc8\x99te. \xc3\x8en mai 1921 se na\xc8\x99te Furtuna Ioana, unica lui fiic\xc4\x83. _NEWLINE_Va r\xc4\x83m\xc3\xa2ne p\xc3\xa2n\xc4\x83 \xc3\xaen iunie 1922 pentru \xc3\xaencheierea stagiului de patru semestre. Viena devenea spa\xc8\x9biul necesar form\xc4\x83rii dimensiunii mistice care se va identifica \xc3\xaen activitatea de profesor \xc8\x99i \xc3\xaen lirica sa. _NEWLINE_A ob\xc8\x9binut doctoratul \xc3\xaen filosofie la Viena. \xc3\x8e\xc8\x99i desf\xc4\x83\xc8\x99oar\xc4\x83 activitatea \xc3\xaen calitate de profesor universitar la Seminarul Teologic de la Bucure\xc8\x99ti \xc8\x99i la Facultatea de Teologie de la Chi\xc8\x99in\xc4\x83u. Este creatorul curentului g\xc3\xa2ndirist axat pe \xe2\x80\x9eautohtonism\xe2\x80\x9d.\n_START_SECTION_\nActivitatea literar\xc4\x83\n_START_PARAGRAPH_\nCrainic a debutat ca poet \xc3\xaen 1906, \xc3\xaen perioada c\xc3\xa2nd era elev la seminar, cu poezia La hor\xc4\x83 publicat\xc4\x83 \xc3\xaen revista \xc8\x99colar\xc4\x83 Spre lumin\xc4\x83, unde semneaz\xc4\x83 cu numele real, Ion Dobre._NEWLINE_A condus revista \xe2\x80\x9eFlamura\xe2\x80\x9d \xc8\x99i, dup\xc4\x83 str\xc4\x83mutarea revistei \xe2\x80\x9eG\xc3\xa2ndirea\xe2\x80\x9d, una dintre cele mai importante reviste literare din perioada interbelic\xc4\x83, de la Cluj la Bucure\xc8\x99ti, preia conducerea acesteia de la Cezar Petrescu, devenind directorul \xc8\x99i mentorul ei \xc8\x99i - dup\xc4\x83 cum l\xc4\x83sa s\xc4\x83 se \xc3\xaen\xc8\x9beleag\xc4\x83 - ini\xc8\x9biatorul curentului g\xc3\xa2ndirist, axat pe autohtonism, neo-ortodoxism \xc8\x99i na\xc8\x9bionalism. \xc3\x8en "G\xc3\xa2ndirea" au ap\xc4\x83rut numeroase articole \xc8\x99i eseuri programatice care vor defini orientarea politic\xc4\x83 na\xc8\x9bionalist\xc4\x83 a curentului g\xc3\xa2ndirist, tributar ortodoxismului militant \xc8\x99i prezent\xc3\xa2nd similitudini cu fascismul italian. Crainic a considerat chiar c\xc4\x83 nazismul (na\xc8\x9bional socialismul german) era op\xc8\x9biunea ideal\xc4\x83, cea mai corect\xc4\x83 pentru Rom\xc3\xa2nia. A publicat mai multe articole \xc3\xaen care a elogiat regimul lui Benito Mussolini. A elaborat apoi, \xc3\xaen 1938, teoria \xe2\x80\x9estatului etnocratic" \xc3\xaen lucrarea \xe2\x80\x9eOrtodoxie \xc8\x99i etnocra\xc8\x9bie\xe2\x80\x9d. De asemenea,a colaborat la publica\xc8\x9bii precum \xe2\x80\x9eSfarm\xc4\x83-Piatr\xc4\x83\xe2\x80\x9d \xc8\x99i \xe2\x80\x9eBuna Vestire\xe2\x80\x9d, oficiosul Mi\xc8\x99c\xc4\x83rii Legionare._NEWLINE_Dumitru St\xc4\x83niloae \xc3\xael descrie cu urm\xc4\x83toarele cuvinte: \xe2\x80\x9eNichifor Crainic este cel dint\xc3\xaei teolog rom\xc3\xa2n din epoca modern\xc4\x83 a istoriei noastre care scoate teologia din cercul str\xc3\xaemt \xc8\x99i ocolit al speciali\xc8\x99tilor, prezent\xc3\xaend-o, \xc3\xaentr-o form\xc4\x83 impun\xc4\x83toare, aten\xc8\x9biunii generale a lumii intelec\xc2\xadtuale.... Nichifor Crainic \xc3\xaennoie\xc8\x99te prin reactualizarea tradi\xc8\x9biei \xc3\xaentr-o teologie care se mul\xc8\x9bumea cu c\xc3\xaeteva coji din aceast\xc4\x83 tradi\xc8\x9bie, primite pe calea \xc8\x99i de multe ori prin inter\xc2\xadpretarea ocolit\xc4\x83 a teologiilor apusene\xe2\x80\x9d, s\xc4\x83v\xc3\xaer\xc8\x99ind \xe2\x80\x9co adev\xc4\x83rat\xc4\x83 restaurare a teologiei rom\xc3\xa2ne\xc8\x99ti \xc3\xaen duhul ortodox\xe2\x80\x9d._NEWLINE_Crainic, fiind profesor la Facultatea de Teologie a Universit\xc4\x83\xc8\x9bii din Bucure\xc8\x99ti, a dezvoltat o \xc3\xaentreag\xc4\x83 exegez\xc4\x83 teologic\xc4\x83 pentru a demonstra c\xc4\x83 Vechiul Testament nu ar fi evreiesc, c\xc4\x83 Iisus nu ar fi fost evreu \xc8\x99i c\xc4\x83 Talmudul ar fi fost creat ca o arm\xc4\x83 de combatere \xc8\x99i distrugere a cre\xc8\x99tinilor._NEWLINE_\xc3\x8en 1968 Nicolae Manolescu \xc3\xael include \xc3\xaentr-o antologie de poezie, care avea s\xc4\x83 fie interzis\xc4\x83, at\xc3\xa2t din cauza prezen\xc8\x9bei poe\xc8\x9bilor condamna\xc8\x9bi \xc3\xaen cadrul a\xc8\x99a-zisului proces al ziari\xc8\x99tilor fasci\xc8\x99ti din 1945 \xc8\x99i a celor din exil (Nichifor Crainic, Radu Gyr, Aron Cotru\xc8\x99, \xc8\x98tefan Baciu), c\xc3\xa2t \xc8\x99i din cauza absen\xc8\x9bei unor scriitori proletculti\xc8\x99ti ca Mihai Beniuc \xc8\x99i Eugen Jebeleanu. Acest episod este semnalat de Monica Lovinescu \xc3\xaen revista "Destin" ap\xc4\x83rut\xc4\x83 \xc3\xaen Spania, care face o analiz\xc4\x83 a polemicii iscate atunci \xc3\xaen Rom\xc3\xa2nia. \xc3\x8empotriva lui George Iva\xc8\x99cu, \xc3\xaenver\xc8\x99unat contestatar al antologiei semnate de Manolescu, scriitoarea din exil remarc\xc4\x83, la p.\xc2\xa0131: "Singurul criteriu cu putin\xc8\x9b\xc4\x83 privind trecutul este cel estetic. Poezia unui Crainic este inclus\xc4\x83 \xc3\xaen antologie iar nu articolele sale politice. Atunci? Luptele trecutului \xc8\x99i ciocnirile ideologice apar\xc8\x9bin istoriei, cel mult istoriei literare. Operele, literaturii. Totul e de a \xc8\x99ti dac\xc4\x83 poezia unor Crainic, Gyr sau Crevedia \xc3\xaenfrunt\xc4\x83 timpul ca poezie. Acesta este t\xc4\x83r\xc3\xa2mul pe care-l alesese Nicolae Manolescu, \xc8\x99i era singurul justificat (Monica Lovinescu, Asaltul umbrelor, \xc3\xaen "Destin", Madrid, 1969, 19-20, p.\xc2\xa0126-135).\n_START_SECTION_\nActivitatea politic\xc4\x83\n_START_PARAGRAPH_\nPe plan politic s-a plasat la extrema dreapt\xc4\x83 a spectrului politic \xc8\x99i a fost adeptul tendin\xc8\x9belor tradi\xc8\x9bionaliste religioase, sus\xc8\x9bin\xc3\xa2nd c\xc4\x83 Rom\xc3\xa2nia trebuie s\xc4\x83 r\xc4\x83m\xc3\xa2n\xc4\x83 credincioas\xc4\x83 mo\xc8\x99tenirii spirituale cre\xc8\x99tin-ortodoxe. A fost carlist, anti-carlist, colaborator cu Ion Antonescu \xc8\x99i unul dintre principalii ideologi fasci\xc8\x99ti \xc8\x99i antisemi\xc8\x9bi din Rom\xc3\xa2nia. A fost secretar general la Ministerul Cultelor \xc3\xaen timpul guvern\xc4\x83rii legionare \xc8\x99i ministru al propagandei \xc3\xaen perioada dictaturii lui Ion Antonescu.\n_START_SECTION_\nActivitatea jurnalistic\xc4\x83\n_START_PARAGRAPH_\nA fost directorul ziarului na\xc8\x9bionalist \xe2\x80\x9eCalendarul\xe2\x80\x9d ap\xc4\x83rut la Bucure\xc8\x99ti \xc3\xaen 25 ianuarie 1932 \xc8\x99i suspendat la 24 martie 1932 din ordin guvernamental, apoi reap\xc4\x83rut la 9 iunie al aceluia\xc8\x99i an, p\xc3\xa2n\xc4\x83 la 29 decembrie, c\xc3\xa2nd este din nou suspendat ca urmare a unui virulent articol al lui Crainic, \xc3\xaendreptat contra lui Carol al II-lea, Elenei Lupescu \xc8\x99i camarilei regale, articol intitulat \xe2\x80\x9e\xc8\x9aara regelui Wieder \xc8\x99i a reginei Duduca\xe2\x80\x9d. Dup\xc4\x83 asasinarea primului-ministru I.G. Duca, Crainic este arestat, \xc3\xaempreun\xc4\x83 cu conducerea legionar\xc4\x83 \xc8\x99i cu al\xc8\x9bi opozan\xc8\x9bi ai regimului, fiind acuzat c\xc4\x83 ar fi fost instigatorul moral al asasinatului. La procesul ce a urmat, a fost achitat. A fost pre\xc8\x99edintele Consiliului de Administra\xc8\x9bie al Societ\xc4\x83\xc8\x9bii Rom\xc3\xa2ne de Radiodifuziune, implicit pre\xc8\x99edintele Societ\xc4\x83\xc8\x9bii de Radio din data de 16 septembrie 1940 (conform revistei \xe2\x80\x9eRadio Universul nr. 310/21 septembrie 1940, pag.3) p\xc3\xa2n\xc4\x83 \xc3\xaen februarie 1941.\n_START_SECTION_\nProcesul \xc8\x99i pribegia\n_START_PARAGRAPH_\nMomentul 23 august 1944 l-a g\xc4\x83sit \xc3\xaen Bucure\xc8\x99ti av\xc3\xa2nd dubl\xc4\x83 pneumonie. Este dus pentru \xc3\xaengrijiri la M\xc4\x83n\xc4\x83stirea Cernica \xc8\x99i apoi la clinica lui Iuliu Ha\xc8\x9bieganu din Sibiu de unde se externeaz\xc4\x83 la jum\xc4\x83tatea lunii octombrie. Printr-o \xc3\xaent\xc3\xa2mplare norocoas\xc4\x83 se \xc3\xaent\xc3\xa2lne\xc8\x99te cu primarul comunei G\xc4\x83l\xc4\x83ne\xc8\x99ti care-i face un buletin de identitate pe numele de Ion Vladimir Sp\xc3\xa2nu._NEWLINE_Se ascunde prin diferite sate din Transilvania, \xc3\xaen casele unor preo\xc8\x9bi care-i fuseser\xc4\x83 elevi la Teologie._NEWLINE_Din prim\xc4\x83vara anului 1945 \xc3\xaencep persecu\xc8\x9biile \xc3\xaempotriva lui Nichifor Crainic. Trimiterea lui \xc3\xaen judecat\xc4\x83 este salutat\xc4\x83 de Sc\xc3\xa2nteia, \xc3\xaentr-un articol special din rubrica Activitatea Tribunalului special. Noi criminali de r\xc4\x83zboi, \xc3\xaen cercetarea Tribunalului Poporului, destinat\xc4\x83 s\xc4\x83 semnaleze "elementele reac\xc8\x9bionare" care puteau pune \xc3\xaen pericol procesul de sovietizare a \xc8\x9b\xc4\x83rii: Nichifor Crainic \xc8\x99i Stelian Popescu trimi\xc8\x99i \xc3\xaen fa\xc8\x9ba Tribunalului Poporului: "Prin hot\xc4\x83r\xc3\xa2rea Consiliului de Mini\xc8\x99tri, pe baza actului de acuzare \xc3\xaentocmit de acuzatorii publici, s-a decis sesizarea Tribunalului Poporului pentru judecarea \xc3\xaen conformitate cu dispozi\xc8\x9biunile Decretului Lege Nr. 312 din 1945 a urm\xc4\x83torilor: Dobre Ion zis Nichifor Crainic \xc8\x99i Stelian Popescu, ambii ziari\xc8\x99ti" ("Sc\xc3\xa2nteia", nr. 235, 27 mai 1945, p.\xc2\xa06)._NEWLINE_\xc3\x8en cadrul procesului \xe2\x80\x9elotului ziari\xc8\x99tilor fasci\xc8\x99ti\xe2\x80\x9d (al\xc4\x83turi de Radu Gyr, Pamfil \xc8\x98eicaru \xc8\x99i al\xc8\x9bii), Tribunalul Poporului l-a condamnat \xc3\xaen contumacie, prin Sentin\xc8\x9ba nr. 2/4 iunie 1945, la deten\xc8\x9bie grea pe via\xc8\x9b\xc4\x83 \xc8\x99i degradare civic\xc4\x83 pe timp de 10 ani, pentru crima de dezastrul \xc8\x9b\xc4\x83rii, prin crime de r\xc4\x83zboi.\n_START_SECTION_\nDeten\xc8\x9bia \xc8\x99i ultimii ani\n_START_PARAGRAPH_\nObosit, dup\xc4\x83 trei ani de pribegie, \xc8\x99i convins c\xc4\x83 dup\xc4\x83 \xc3\xaencheierea p\xc4\x83cii de la Paris rejudecarea lui se va face mai pu\xc8\x9bin p\xc4\x83tima\xc8\x99, pe 24 mai 1947 l-a convins pe preotul Ion S\xc4\x83m\xc4\x83rghi\xc8\x9ban, gazda sa, s\xc4\x83-l anun\xc8\x9be pe jandarmul satului c\xc4\x83 se pred\xc4\x83. Este adus \xc3\xaen Bucure\xc8\x99ti, la Ministerul de Interne (mai-iulie), apoi este transferat succesiv la \xc3\xaenchisoarea V\xc4\x83c\xc4\x83re\xc8\x99ti \xc8\x99i Jilava._NEWLINE_Dup\xc4\x83 anularea sentin\xc8\x9bei din 1945 a urmat rejudecarea care s-a \xc3\xaentrerupt brusc, f\xc4\x83r\xc4\x83 niciun motiv juridic, dup\xc4\x83 arestarea lui Lucre\xc8\x9biu P\xc4\x83tr\xc4\x83\xc8\x99canu \xc8\x99i a avocatului Petre Pandrea. A fost transportat la Aiud unde a fost \xc8\x9binut \xc3\xaenchis 15 ani f\xc4\x83r\xc4\x83 s\xc4\x83 existe o sentin\xc8\x9b\xc4\x83 judec\xc4\x83toreasc\xc4\x83._NEWLINE_Prin Decretul 293/18 aprilie 1962 al Consiliului de Stat, Nichifor Crainic este gra\xc8\x9biat la data de 24 aprilie 1962 \xc8\x99i eliberat dou\xc4\x83 zile mai t\xc3\xa2rziu. Dup\xc4\x83 eliberarea din \xc3\xaenchisoare, \xc3\xaentre 1962 \xc8\x99i 1968 Nichifor Crainic scrie la ziarul comunist de propagand\xc4\x83 "Glasul Patriei", editat de Ministerul Afacerilor Interne, destinat intelectualilor rom\xc3\xa2ni din str\xc4\x83in\xc4\x83tate, unde devine redactor, p\xc3\xa2n\xc4\x83 la pensionare \xc3\xaen 1968 Ana Selejan consider\xc4\x83 c\xc4\x83 aceasta a fost o form\xc4\x83 de mercenariat, \xc3\xaen speran\xc8\x9ba reintr\xc4\x83rii \xc3\xaen circuitul literar. _NEWLINE_\xc3\x8en timpul deten\xc8\x9biei a devenit informator \xc8\x99i colaborator al Securit\xc4\x83\xc8\x9bii \xe2\x80\x9epentru gamela cu zeam\xc4\x83\xe2\x80\x9d (vezi: Oancea Zosim: \xc3\x8enchisorile unui preot comunist, sau Mihada\xc8\x99 Teohar: Pe muntele Ebal)._NEWLINE_Procesul \xe2\x80\x9elotului ziari\xc8\x99tilor fasci\xc8\x99ti\xe2\x80\x9d care s-a judecat \xc3\xaen anul 1945 de c\xc4\x83tre Tribunalul Poporului, a fost redeschis la propunerea Procuraturii Generale, dup\xc4\x83 mai bine de 50 de ani. \xc3\x8en cadrul procesului au fost implica\xc8\x9bi 14 scriitori \xc8\x99i ziari\xc8\x99ti. Curtea Suprem\xc4\x83 dup\xc4\x83 mai multe dezbateri procedurale, a admis recursul \xc3\xaen anulare \xc8\x99i \xc3\xaen data de 8 mai 1995 a luat decizia cu hot\xc4\x83r\xc3\xa2re de achitare \xc8\x99i restituire a tuturor averilor celor implica\xc8\x9bi \xc8\x99i condamna\xc8\x9bi de c\xc4\x83tre comuni\xc8\x99ti. Din p\xc4\x83cate \xc3\xaen acel moment nu a mai fost dec\xc3\xa2t un singur supravie\xc8\x9buitor, scriitorul Pan V. Vizirescu._NEWLINE_Nichifor Crainic moare la 20 august 1972.'